钦定古今图书集成/明伦汇编/宫闱典/第094卷 > 郑国公主 下嫁蒲察鼎寿
## 钦定古今图书集成/明伦汇编/宫闱典/第094卷 > 郑国公主 下嫁蒲察鼎寿

按《金史蒲察鼎寿传》：“鼎寿，本名和尚，上京曷速河人，
钦怀皇后父也。赋性沉厚，有明鉴，通契丹、汉字，长于
吏事，尚熙宗女郑国公主。贞元三年，以海陵女弟庆
宜公主子，加定远大将军，为尚衣局使，累官器物局
使。大定二年，加驸马都尉，职如故。历符宝郎、蠡州刺
史、濬州防御使。有惠政，两州百姓刻石纪之。迁泰宁”
军节度使，历东平府、横海军，入为右宣徽使，改左宣
徽，授中都路昏得浑山猛安曷速木单世袭谋克。改河间尹。号令必行，豪右屏迹。有宗室居河间，侵削居
民，鼎寿奏徙其族于平州，郡内大治。卒官，上闻之，深
加悼惜。丧至香山，皇太子往奠，百官致祭，赙银彩绢。
明昌三年，以皇后父赠太尉、越国公。鼎寿，既世连姻
戚，女为皇后、长子，辞不失，凡三尚定国、景国、道国公
主，其宠遇如此。未尝以富贵骄人，当时以为“外戚之
冠”云。